Milliy universitetning biologiya-tuproqshunoslik fakulteti binosi qayta ta’mirlandi

Mirzo Ulug‘bek nomidagi O‘zbekiston Milliy universiteti biologiya-tuproqshunoslik fakultetining yangidan ta’mirlangan o‘quv binosi foydalanishga topshirildi. Bu haqda O‘zA xabar bermoqda.

Mukammal ta’mirlangan fakultet binosi zamonaviy ko‘rinish kasb etdi. O‘quv va lingafon xonalari, axborot-resurs markazi zamonaviy jihozlar, kompyuterlar bilan ta’minlandi. Fakultet qoshida kengaytirilgan “Biologlar bog‘i”, yangi Agroekobiotexnologiya markazi hamda Gen muhandisligining zamonaviy uslublari majmuasi barpo etildi.
Endilikda zamonaviy laboratoriya va o‘quv xonalarida 100 nafardan ortiq professor-o‘qituvchi 700 nafardan ziyod bakalavr, 162 nafar magistrga saboq beradi. Shu bilan birga, yetti ixtisoslik bo‘yicha katta ilmiy xodim-izlanuvchilar jahon andozalari asosida ilmiy tadqiqotlar olib boradi.
Biologiya-tuproqshunoslik fakultetida bugungi kunda sakkiz kafedra, besh ilmiy laboratoriya va axborot-resurs markazi mavjud. Professor-o‘qituvchilar tomonidan oxirgi uch yilda 10 dan ortiq darslik, 50 ga yaqin o‘quv va uslubiy qo‘llanma yaratildi. Fakultet olim va talabalari turli grant tanlovlarida faol ishtirok etib kelmoqda. Jumladan, keyingi uch yil mobaynida 36 grant loyihasi muvaffaqiyatli bajarildi.
— Fakultetimizda qator xorijiy universitetlar bilan yo‘lga qo‘yilgan izchil hamkorlik o‘z samarasini bermoqda, — deydi “Mikrobiologiya va biotexnologiya” kafedrasi professori Qahramon Davronov. — “Erasmus Mundus” dasturi doirasida Yevropa Ittifoqi bilan Markaziy Osiyo talabalarining xalqaro akademik almashinuvi bo‘yicha ko‘plab talaba va professor-o‘qituvchilarimiz Yevropaning nufuzli universitetlarida malaka oshirib qaytmoqda. Jumladan, 2013-yili kafedramiz ilmiy xodimi Dilfuza Egamberdiyevaning “Sho‘rli tuproqlarda dehqonchilik qilishda mikroorganizmlarning roli” mavzusidagi tadqiqoti Butun dunyo fanlar akademiyasining TWAS medaliga loyiq ko‘rilgani buning tasdig‘idir.